
1.3. Pašreizējā situācija, problēmas un risinājumi
	Iebildums (FM - 15.05.2026.)
Ņemot vērā, ka no anotācijas izriet, ka ir pieņemts pašvaldības 2025. gada 23. decembra lēmums Nr. 839 (protokols Nr. 24, 32. §) “Par nekustamā īpašuma Valdemāra ielā 9, Rūjienā, Valmieras novadā, kadastra Nr.96150050911, pārņemšanu bez atlīdzības pašvaldības īpašumā”, kas paredz pārņemt bez atlīdzības valstij piederošo nekustamo īpašumu ne tikai Pašvaldību likuma 4.panta pirmās daļas 5., 8. un 18.punktā minēto autonomo funkciju veikšanai, bet arī 12.punktā minētās autonomās funkcijas veikšanai, kas nosaka sekmēt saimniecisko darbību pašvaldības administratīvajā teritorijā un sniegt tai atbalstu, lūdzam sniegt detalizētu skaidrojumu, kādas darbības tiek plānots veikt nekustamajā īpašumā, lai sekmētu saimniecisko darbību, kā arī anotācijā sniegt izvērtējumu no komercdarbības atbalsta viedokļa par nekustamā īpašuma plānoto izmantošanu un papildināt anotāciju ar secinājumu, vai attiecīgajā gadījumā nekustamā īpašuma nodošana pašvaldības īpašumā ir/nav kvalificējama kā komercdarbības atbalsts un vai uz to būtu attiecināms komercdarbības atbalsta regulējums.

	Anotācija (ex-ante)
1.3. Pašreizējā situācija, problēmas un risinājumi
	Iebildums (FM - 15.05.2026.)
Vēršam uzmanību, ka ar komercdarbību jeb saimniecisko darbību komercdarbības atbalsta kontekstā saprot ikvienu darbību, kas ietver preču un pakalpojumu piedāvāšanu tirgū, turklāt komercdarbības atbalsta noteikumu piemērošana nav atkarīga no tā, vai subjekts ir izveidots ar mērķi gūt peļņu, jo arī bezpeļņas subjekti var tirgū piedāvāt preces un pakalpojumus. Skaidrojam, ka komercdarbības atbalsta noteikumi ir piemērojami tikai tad, ja labumu no atbalsta pasākuma gūst saimnieciskās darbības veicējs vai pasākumam ir saimniecisks raksturs, līdz ar to ir jāizvērtē, vai nekustamajā īpašumā plānotajiem pasākumiem ir saimniecisks raksturs un vienlaicīgi izpildās visas Komercdarbības atbalsta kontroles likuma (turpmāk – KAKL) 5.pantā minētās komercdarbības atbalsta raksturojošās pazīmes. No anotācijas 1.3.sadaļā sniegtās informācijas izriet, ka nekustamo īpašumu ir plānots izmantot dažādu Pašvaldību likuma 4.panta pirmajā daļā noteikto pašvaldības funkciju nodrošināšanai, tostarp, tas varētu tikt izmantots arī tādām darbībām, kas potenciāli varētu tikt kvalificētas kā saimnieciskas, piemēram, “iespēju organizēt dažāda veida publiskas aktivitātes – kultūras un izglītojošus pasākumus, meistarklases, seminārus, kā arī neformālas tikšanās gan pieaugušajiem, gan jauniešiem” un “izveidot publiski pieejamu izstāžu zāli ar vēsturisku ekspozīciju par ugunsdzēsības attīstību novadā”. Lai uzskatītu, ka rīkojuma projektā paredzētā nekustamā īpašuma nodošanā netiek sniegts komercdarbības atbalsts KAKL izpratnē, ir jāizvērtē vai nekustamajā īpašumā plānotās darbības varētu tikt uzskatītas par saimnieciskajām un vai attiecībā uz tām izpildās KAKL 5.pantā minētās komercdarbības atbalsta pazīmes:
1. Skaidrojam, ka dažāda veida publisko aktivitāšu organizēšana var tikt klasificēta kā saimnieciskā darbība, ja attiecīgajā jomā pastāv tirgus (piemēram, kultūras un izglītojošus pasākumus, meistarklases un seminārus organizē arī citi tirgus spēlētāji), līdz ar to šādu pakalpojumu sniegšana potenciāli varētu tikt uzskatīta par saimniecisko darbību, un ir jāvērtē vai attiecībā uz šādiem pasākumiem neizpildīsies KAKL 5.pantā noteiktās pazīmes, lai secinātu, ka nekustamā īpašuma nodošanā nav jāpiemēro komercdarbības atbalsta regulējums. Gadījumā, ja pasākumi, kas tiek plānoti, tiks apmeklēti lielākoties no vietējo iedzīvotāju puses, vadīti latviešu valodā un netiks plaši reklamēti, varētu secināt, ka attiecībā uz tiem neizpildās KAKL 5.pantā ietvertā ceturtā pazīme – tiem nav ietekmes uz tirdzniecību un konkurenci un līdz ar to nekustamā īpašuma nodošanā nebūtu jāpiemēro komercdarbības atbalsta regulējums. Aicinām attiecīgi papildināt anotāciju ar nekustamajā īpašumā plānoto pasākumu izvērtējumu.
2. Attiecībā uz izstāžu zāles izveidošanu, skaidrojam, ka kamēr izstāžu zāle būs visiem interesentiem bez ierobežojuma pieejama, tiks uzskatīts, ka nekustamajā īpašumā netiek veikta saimnieciskā darbība. Vienlaikus, gadījumā, ja par izstādes apmeklēšanu tiks iekasēta samaksa, vēršam uzmanību, ka, lai pamatotu, ka izstādē netiek veikta saimnieciskā darbība, ir jāvērtē, vai ieņēmumi no maksas par pakalpojumu (attiecīgajā gadījumā, piemēram, muzeja ekspozīcijas izstādīšanu) nepārsniegs 50% no iestādes kopējiem izdevumiem. Tikai tādā gadījumā, ja ieņēmumi no maksas par pakalpojumu nepārsniegs 50% no kopējiem izdevumiem, var secināt, ka attiecīgais nekustamais īpašums tiek nodots ar saimniecisku darbību nesaistītu darbību veikšanai un līdz ar to nav jāpiemēro komercdarbības atbalsta nosacījumi. Ievērojot minēto, aicinām papildināt anotāciju ar informāciju par izstāžu organizēšanas ne/kvalificēšanos kā saimniecisko darbību.

1.1. Pamatojums
	Priekšlikums (FM - 15.05.2026.)
No pievienotā Valmieras novada pašvaldības domes (turpmāk - pašvaldība) 2025. gada 23. decembra lēmuma Nr. 839 (protokols Nr. 24, 32. §) “Par nekustamā īpašuma Valdemāra ielā 9, Rūjienā, Valmieras novadā, kadastra Nr.96150050911, pārņemšanu bez atlīdzības pašvaldības īpašumā” (turpmāk - lēmums Nr. 839) izriet, ka pašvaldība ir lēmusi izmantot īpašumu Pašvaldību likuma 4. panta pirmās daļas 5., 8., 12. un 18. punktā norādīto pašvaldības funkciju (sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm; veikt darbu ar jaunatni; sekmēt saimniecisko darbību pašvaldības administratīvajā teritorijā un sniegt tai atbalstu; veikt pasākumus civilās aizsardzības un katastrofu pārvaldīšanā, ugunsdrošības un ugunsdzēsības jomā), izpildei.

Anotācijā, pamatojoties uz pašvaldības Rūjienas apvienības pārvaldes 2026. gada 31. marta vēstuli Nr. 16.7/26/68 "Papildinājums par nekustamo īpašumu Valdemāra ielā 9, Rūjienā, Valmieras novadā" (turpmāk - vēstule), norādīts ka pašvaldība īpašumu izmantos Pašvaldību likuma 4. panta pirmās daļas 5., 8. un 18. punktā norādītām funkcijām.

Aicinām izvērtēt nepieciešamību grozīt pašvaldības lēmumu Nr.839 atbilstoši vēstulē minētajam.

Precizēt fiskālās kadastrālās vērtības un universālās kadastrālās vērtības noteikšanas datumus, ņemot vērā, ka atbilstoši Nekustamā īpašuma valsts kadastra informācijas sistēmas datiem nekustamā īpašuma fiskālā kadastrālā vērtība 7 625 euro ir noteikta 2025. gada 23. decembrī, savukārt universālā kadastrālā vērtība 12 182 euro ir noteikta 2025. gada 1. janvārī.

	Priekšlikums (VARAM - 13.05.2026.)
Piedāvājam papildināt anotācijas 1.3. sadaļu “Problēmas apraksts”, skaidri norādot, vai nekustamais īpašums tiks izmantots arī Pašvaldību likuma 4. panta pirmās daļas 12. punktā noteiktās autonomās funkcijas īstenošanai.

Valmieras novada pašvaldības domes 2025. gada 23. decembra lēmumā Nr. 839 nekustamā īpašuma pārņemšanai, neskaitot citas Pašvaldību likuma 4. panta autonomās funkcijas, arī pamatota arī ar Pašvaldību likuma 4. panta pirmās daļas 12. punktā minēto autonomo funkciju - sekmēt saimniecisko darbību pašvaldības administratīvajā teritorijā un sniegt tai atbalstu. Savukārt Rūjienas apvienības pārvaldes 2026. gada 31. marta vēstulē sniegta papildu informācija par nekustamā īpašuma plānoto izmantošanu, norādot uz Pašvaldību likuma 4. panta pirmās daļas 5., 8. un 18. punktā minēto autonomo funkciju īstenošanu. Atsauce uz minētā likuma 4. panta pirmās daļas 12. punktā noteikto autonomo funkciju vēstulē vairs nav ietverta. Arī anotācijā nekustamā īpašuma nodošana pašvaldībai pamatota tikai ar 5., 8. un 18. punktā minēto autonomo funkciju īstenošanu, vienlaikus nesniedzot skaidrojumu, vai pašvaldība vairs neuztur iepriekš norādīto pamatojumu par 12. punktā noteiktās autonomās funkcijas īstenošanu.
Rūjienas apvienības pārvaldes vēstulē ietvertais apliecinājums, ka īpašumu nav plānots izmantot komercdarbībai, pats par sevi nevarētu tikt uzskatīts par nepārprotamu atteikšanos no Pašvaldību likuma 4. panta pirmās daļas 12. punktā minētās autonomās funkcijas, jo šī funkcija neattiecas tikai uz tiešu komercdarbības veikšanu, bet arī uz saimnieciskās darbības sekmēšanu pašvaldības administratīvajā teritorijā un atbalsta sniegšanu tai.
Līdz ar to piedāvājam anotācijas 1.3. sadaļā precizēt, kādēļ nekustamā īpašuma pārņemšanas pamatojumā vairs nav ietverta atsauce uz Pašvaldību likuma 4. panta pirmās daļas 12. punktā noteikto autonomo funkciju un vai pašvaldība šo pamatojumu vairs neuztur. Ja minētais pamatojums tomēr tiek uzturēts, attiecīgi būtu papildināma arī anotācijas 1.1. sadaļa.

	Priekšlikums (VARAM - 13.05.2026.)
Piedāvājam precizēt anotācijas 1.3. sadaļu “Problēmas apraksts” informāciju par ugunsdzēsēju depo ēkas statusu kā “vietējās nozīmes arhitektūras piemineklis”, proti, vai minētais formulējums atspoguļo pašvaldības vērtējumu par nekustamā īpašuma kultūrvēsturisko nozīmi, vai arī ar to ir domāts oficiāli piešķirts kultūras pieminekļa statuss.

Ja ar minēto formulējumu ir domāts oficiāls kultūras pieminekļa statuss, anotāciju būtu nepieciešams papildināt ar attiecīgu informāciju, piemēram, norādot ierakstu Valsts aizsargājamo kultūras pieminekļu sarakstā, valsts aizsardzības numuru, informāciju no kultūras mantojuma informācijas sistēmas “Mantojums”, Nacionālās kultūras mantojuma pārvaldes informāciju vai citu kompetentas institūcijas dokumentu.
Tāpat, ja šāds statuss nekustamajam īpašumam ir piešķirts, anotācijā būtu lietderīgi norādīt arī informāciju par likuma “Par kultūras pieminekļu aizsardzību” 8. panta trešajā daļā un 9. pantā paredzēto prasību izpildi, tostarp, ja attiecināms, par nākamā īpašnieka iepazīstināšanu ar attiecīgā kultūras pieminekļa izmantošanas un saglabāšanas norādījumiem.

